Les Mascotes són les protagonistes el pròxim cap de setmana a Fira Mercat Gandia
14 desembre 2021

## Les Mascotes són les protagonistes el pròxim cap de setmana a Fira Mercat Gandia14 desembre 2021Última actualització: 15 desembre 2021

![](../gestion/img/cb38baddee2265423212ff5e26288cb71ee66562ed5c6b5f15fc580895e5b3f8.jpg)  
  

El vicealcalde i regidor de Polítiques Econòmiques i Comerç, **Josep Alandete**, acompanyat de l’assessora del departament, **Vicenta Ferrer**, ha presentat aquest matí la nova cita de Fira Mercat Gandia, la **Fira de Mascotes**, que tindrà lloc a l’espai del Mercat Municipal del Prado el pròxim cap de setmana, del 17 al 19 de desembre.

En paraules d’Alandete: “Fira Mercat ha demostrat que és eixe punt de referència, de visita obligada cada setmana perquè una part important dels visitants de cada fira repeteixen, ja han agafat eixe hàbit d’anar setmana rere setmana a veure què hi ha a Fira Mercat”.

Per la seua banda, Ferrer ha destacat que “aquesta és una fira que ja es va fer a la primera edició i ara repetim perquè les mascotes en els últims anys han trobat un lloc molt important en les llars. Hi ha estudis que diuen que el 40% de les famílies d’Espanya tenen una mascota i açò ha augmentat en un 5% des de 2017”.

Amb aquest sentit, s’han organitzat una sèrie d’activitats amb mascotes a l’exterior i dins de Fira Mercat hi haurà estands amb articles per a mascotes, serveis veterinaris, estètica canina, educació canina, exhibicions, guarderies canines...

La novetat d’aquesta fira és que les mascotes podran accedir dins del recinte del Prado, per tant, es convida a totes les persones a què porten les seues mascotes a visitar la fira.

L’horari serà divendres i dissabte d’11.00 a 14.00 hores i de 17.30 a 20.00 hores, mentre que diumenge serà només al matí, d’11.00 a 14.00 hores.

**Balanç Fira del Regal**

El cap de setmana passat van visitar la **Fira del Regal** un total de 3.490 persones. La valoració dels visitants ha sigut d’un 9,1 i la dels expositors d’un 8,2.

La majoria dels visitants, és a dir, un 80%, han sigut de Gandia, un 12% de la comarca de la Safor i un 8% de fora.

Ferrer ha recordat que l’espai Fira Mercat manté totes les mesures de seguretat vigents: hi ha menys expositors per mantenir les distàncies i vigilants que s’asseguren que tots porten la mascareta. “És important que ho complim al 100%”.